送范彦覃
作者：李處權
朝代：宋

paragraphs: 春風惱百物，物物不禁渠。
水爲盎盎綠，柳亦毿毿舒。
芳菲遽如許，流光亦須臾。
誰令更别離，此恨當何如。
外門有人物，照映冰玉壺。
茹古髯似戟，說兵膽過軀。
中外已踐更，能事乃緒餘。
主饋孟光賢，郎君千里駒。
人生得此樂，底事猶區區。
兹行謁賢相，袖有時政書。
世家治劇手，陶冶寧舍諸。
我老不適用，饑寒出無驢。
論親無黨近，分義何敢疏。
吾兒似我拙，久已分龍猪。
一聞詞賦功，决科良起予。
山林與鐘鼎，願言今則殊。
歲寒苟在兹，勿忘雙鯉魚。